Agrizzi se dokter moet toestand aan hof verduidelik | Maroela Media
Die Nasionale Vervolgingsgesag (NVG) se ondersoekdirektoraat wil Angelo Agrizzi se dokter dagvaar om in die hof oor die voormalige bedryfshoof van Bosasa se siektetoestand te kom getuig.
Dít nadat Agrizzi al byna 'n jaar met sy gesondheid sukkel en glo nie in staat is om hofverrigtinge by te woon nie.
Agrizzi se regspan het vroeër vanjaar reeds 'n verslag by die hof ingedien wat daarop dui dat hy weens siekte ongeskik is om verhoor te word.
Agrizzi se regspan het Dinsdag in die Palm Ridge-handelshof aangedui dat sy kliënt nog steeds te siek is om verhoor te word. Mannie Witz, Agrizzi se prokureur, sê hy word in dié stadium genoodsaak om virtueel met Agrizzi te beraadslaag, berig eNCA.
Die saak teen Agrizzi se medebeskuldigde, die voormalige parlementslid Vincent Smith, is intussen in dieselfde hof na November uitgestel sodat Smith 'n nuwe regspan kan aanstel.
Vincent Smith in die hof. (Foto: Verskaf)
Sindisiwe Seboka, woordvoerder van die ondersoekdirektoraat, sê die staat moet ook dan die finale klagstaat bekend maak.
Die saak teen Smith en Agrizzi is in Julie van mekaar geskei weens Agrizzi se swak gesondheid.
Smith en Agrizzi staan tereg op aanklagte van bedrog en korrupsie ná bewerings dat Smith en sy maatskappy Euro Blitz 48 omkoopgeld van R800 000 van Agrizzi, Bosasa se bedryfshoof, of van die maatskappy ontvang het.
Maroela Media het vroeër berig Smith was destyds die voorsitter van die parlement se portefeuljekomitee oor korrektiewe dienste (DKD). Bosasa is gedurende hierdie tyd ondersoek nadat die DKD tenders van sowat R1 miljard aan Bosasa toegeken het. Die kontrakte is na bewering op korrupte wyse aan die maatskappy gegee.
Hy het vroeër reeds onskuldig op die aanklagte teen hom gepleit en voer aan die geld was 'n lening van Agrizzi – 'n bewering wat Agrizzi ontken.
Angelo Agrizzi Vincent Smith
Nou wi kyk nou by wie af.zuma by hom of hy by zuma want dit gaan te leker… Jy kry tronkstraf jy speel siek en kom los.
Interresant, sy dokter moet verduidelik maar zuma se dokter hoef nie te verduidelik.
Dankie, maar wat word van die ANC party lede wat ook beskuldig is in die komissie? Slegs bostaande Agrizzi en sy trawante kon nie gou genoeg gearresteer word vir die Bossasa sake nie! Hoe lank nog voordat die staat optree teen al die ander party lede wat ook uitgewys en teen getuig is as bedreërs en diewe in omtrent elke liewe ander instelling?
Gaan zuma se dokter ook gedagvaar word om voor die hof te verskyn om sy mediese toestand bekend te maak?
Dit is so lagwekkend. Hierdie ou is n fluitjieblaser maar die NVG ry hom bloots. Pleks hulle tyd en energie bestee aan die hope ander sake maar nee, dis mos te maklik om die ou te vervol want hy het alles reeds beken. Klomp patete.